Staking by binnelandse sake afgeweerArgieffoto Die vakbond Nehawu het ŉ ooreenkoms met die departement van binnelandse sake onderteken om ŉ dreigende staking oor werksure by die departement af te weer. Die National Education Health and Allied Workers’ Union het gesê hy wou die departement oorreed om regulasies oor nuwe werksure terug te trek. “Die werkers is gedwing om ondraaglike werksure te handhaaf en werkers is gevolglik onderwerp aan dissiplinêre verhore en ander is sonder betaling met verlof gestuur wanneer hulle nie aan die reëls voldoen het nie,” het die vakbond Vrydag gesê. “Die ooreenkoms bevestig dat die reëls teruggetrek word en dat die werkers sal voldoen aan die vorige werkstoestande voordat die nuwe werksure ingestel is deur die departement se direkteur-generaal.” Werknemers het gedreig om te staak en het oortydbetaling vir werk op Saterdae geëis. Nehawu voer aan werk op Saterdae moet nie verpligtend wees nie, maar vrywillig vir die werknemers. Die departement wou nie toegee nie en het gesê daar is nie enige geld beskikbaar vir oortydbetaling nie. Die vakbond het voorgestel dat die nuwe ooreenkoms aan die bedingingsraad voorgelê word. Die departement van binnelandse sake prosesseer paspoorte en geboorteregistrasies asook huwelik- en sterftesertifikate. Die staking sou op 19 Junie begin het. Mkuseli Apleni, direkteur-generaal van binnelandse sake, het vroeër gesê sy departement was baie besorg oor die dreigement van ŉ staking voor een van sy besigste periodes in die jaar, naamlik die wintervakansie.